president de la Federació de Confraries de Girona i de la Confraria de Pescadors de Roses, Antoni Abad, ha assegurat que fa tres anys que els pescadors d’arreu de Catalunya no reben les ajudes que els van prometre per realitzar les aturades biològiques que fan durant un mes, més conegudes com a vedes, que permeten reposar el mar i regenerar les espècies. Abad assegura que es tracta d’una problemàtica que pateixen tots els pescadors catalans i que la xifra que els deuen està al voltant dels 1,5 milions d’euros (MEUR). “Passa a tot el litoral mediterrani espanyol, això crea un greuge important perquè som nosaltres, els pescadors, qui hem d’assumir-ho i fer un esforç”, ha destacat Abad. Al mateix temps, assenyala que les administracions, tant l’Estat com el Govern, no responen i es passen la responsabilitat. D’altra banda, el president ha assenyalat que en vint anys s’ha perdut la meitat de la flota pesquera a les comarques gironines. Abad ha fet aquestes declaracions després de reunir-se amb membres de C’s, entre ells Inés Arrimadas, que s’han desplaçat aquest dissabte fins a Roses per visitar el port d’aquesta localitat i conèixer la realitat del sector. El president de la Federació de Confraries de Girona ha agraït el gest dels membres d’aquesta formació política: “ho agraïm perquè hem pogut transmetre els nostres neguits a una formació que suposem que tindrà incidència en un futur”, ha comentat.  Segons ha assegurat, els pescadors de tot Catalunya i del litoral mediterrani espanyol fa tres anys que no reben les ajudes que es van acordar per les aturades biològiques que porten a terme cada any. Anualment, durant un mes, totes les barques que no sigui arts menors es queden atracades als ports. La voluntat d’aquesta acció és que el mar reposi i les espècies es regenerin per així poder continuar capturant peix de forma sostenible. “No hem cobrat el que se’ns va prometre, fem les parades biològiques, fem un gran esforç i no rebem cap compensació”, ha lamentat Abad.  Una situació que es porta repetint des del 2013. “La primera vegada van rebre un incentiu econòmic però després hem hagut d’assumir-ho nosaltres, ens ho hem carregat a l’esquena cada un dels empresaris i dels treballadors i això és un greuge important”, ha assegurat. Segons ha comentat el president, els pescadors han traslladat la problemàtica que pateixen a diverses formacions polítiques però encara no han rebut cap resposta. En principi, l’ajuda prové de la Unió Europea i el Ministeri d’Agricultura és l’encarregat de repartir-la a les diverses comunitats autònomes.  "Un greuge molt important" “No cobren les empreses però el problema és que els treballadors també es mengen el seu atur durant aquest temps i això no és de rebut. La prestació d’atur és per si tens un greuge i l’aturada ens ve imposada”, ha assenyalat. Per això reclamen a les administracions que actuïn, ho regulin d’una altra manera i que la parada anual no perjudiqui al sector.  A grans trets, Abad calcula que a tot Catalunya els deuen uns 1,5 milions d’euros. “Una barca mitjana podia rebre uns 4.000 euros”, ha comentat el president. Cada embarcació, segons la seva capacitat i mesures, rep una percepció diferent. A Roses actualment hi ha 21 barques de pescadors, unes 70 a tota la demarcació  de Girona. “La setmana passada ens vam reunir amb membres del Ministeri però no hem pogut extreure’ns res més enllà de ‘teniu raó’”, ha explicat Abad. En aquesta línia, el president lamenta que tant el Govern com l’executiu espanyol es passin la responsabilitat d’uns a altres. “Ens diuen que Europa té els diners i que els ha enviat però nosaltres no hem rebut res, hem estat complint i no tenim cap compensació ni reconeixament”, ha insistit.  Una problemàtica que se suma a les dificultats que travessa el sector. En vint anys, la flota pesquera a les comarques gironines s’ha reduït a la meitat. En concret, a Roses tenien 42 vaixells i actualment només n’hi treballen 21. “Que això passi a tota la costa gironina hauria de despertar les alertes de la comunitat europea no? Europa hauria de veure que alguna cosa no s’ha fet bé”, ha reflexionat Abad. Al mateix temps, des de la Federació reclamen que de cara a pròxims anys els pescadors tinguin més veu i es facin les vedes de forma esglaonada. Enguany lamenten que ha estat un “desastre” perquè totes les confraries han hagut de quedar-se a port durant el mes de febrer. “L’any vinent la veda serà obligatòria i no podrem ni tenir el dret a la ‘pataleta’. Si ha de ser així, que ho fem de forma diferent perquè sinó durant aquest temps d’impàs hi ha una afluència massiva de peix de fora de les nostres costes”, ha reclamat.

Summary: Pescadors gironins denuncien que fa tres anys que no reben les ajudes acordades per les aturades biològiques


El popular demana als socialistes que “mantinguin la fermesa davant els excessos” del sobiranisme que havien pactat amb Rajoy ACN Barcelona.-El president del PPC, Xavier García Albiol, ha carregat aquest dilluns contra el govern espanyol de Pedro Sánchez i l’actitud dels socialistes davant la Generalitat i les intencions dels independentistes. Per al popular, han canviat de posicionament i han substituït la duresa dels plantejaments i el suport a Mariano Rajoy i les seves mesures, per una certa permissivitat amb el sobiranisme. “Els provoca sorpresa i és preocupant”, ha valorat. I és que Albiol assegura que el “PSOE d’avui no és el de fa 3 o 4 setmanes, que donava suport a les mesures del govern del PP, que plantava cara als polítics independentistes, i que proposava inclús mesures més contundents de les que hi havia per garantir l’Estat de dret”. Tal i com ho veu el president del PPC, els socialistes ara s’han dedicat a “fer gestos en la direcció contrària, amb accions i paraules per agradar els polítics independentistes”.  En aquest sentit, Albiol ha lamentat el “canvi de plantejament” que atribueix a l’entrada a la Moncloa de Pedro Sánchez. “Ens preocupa perquè aquesta voluntat d’agradar als polítics independentistes, de moment, no s’ha vist correspost amb una acció que signifiqui la rebaixa de la tensió i el respecte a l’Estat de dret dels sobiranistes”, ha dit. I és que per al popular, “dona la sensació que volguessin crear certa amnèsia a la memòria, a la visió de la societat de la realitat catalana”. És per això que  ha volgut demanar al PSOE i a Sánchez “que compleixin el que havien pactat” amb Rajoy i “es mantinguin en l’actitud de fermesa davant l’independentisme i els possibles excessos dels partits sobiranistes, com ha vingut mantenint fins ara”.

Summary: Albiol acusa Sánchez de “canviar d’actitud” i cedir amb “gestos i accions per agradar els independentistes”


Lluís Carbó, l'actor no professional conegut per haver participat a totes les pel·lícules del director Albert Serra, va morir aquest dilluns a l'edat de 83 anys. L'artista -conegut pels amics com a 'Gigi'- va saltar a la fama interpretant el personatge de Quixot al film 'Honor de cavalleria', amb què va guanyar el premi al millor actor ex-aequo amb Lluís Serrat als festivals de Torí i Belfort. "Ell em va influenciar i em va reafirmar en la idea que la diversió, l'aspecte lúdic, subversiu podia i havia d'estar al cor de la nostra metodologia. Després jo això ho vaig combinar amb l'ambició estètica i el rigor en la forma de la manera més natural, i d'aquí el resultat tan especial, però es pot dir que a la base hi era ell i tot el que la seva actitud representava", ha destacat Albert Serra en un comunicat de la productora Andergraun Films. El comunicat destaca que va ser precisament amb aquest versió del Quixot, presentada al Festival de Cannes l'any 2006, on es va iniciar el reconeixement internacional Carbó, sempre de la mà del director banyolí i la productora d’Andergraun Films. La seva presència es va convertir en "ineludible" en tots els films del director, des d''El cant dels ocells', també celebrada a Cannes, passant per 'El Senyor ha fet en mi meravelles' i 'Els tres porquets' (per a la Documenta 13 de Kassel) i fins a la darrera proposta Singularity per al pavelló català a la Biennal de Venècia d'Art el 2015. Aquest film de 13 hores de durada, on Lluís Carbó interpreta el propietari homosexual d'una mina d'or que compra el seu company (Lluís Serrat), s'hi casa, i acaben adoptant un nen, va ser "la culminació i alhora el seu genial comiat artístic", es recull el comunicat.

Summary: Mor als 83 anys Lluís Carbó, el Quixot d''Honor de Cavalleria' d'Albert Serra


L'Audiència de Girona ha absolt el constructor que s'enfrontava a 8 anys de presó i a pagar una multa de 7.200 euros per estafar dues parelles a qui va vendre cases que van quedar a mig fer a Sarrià de Ter (Gironès) entre els anys 2010 i 2011. El tribunal conclou que no ha quedat provat que el processat volgués "enganyar" les víctimes i ressalta que, quan la seva empresa de construcció va començar a tenir problemes econòmics i de liquiditat, va intentar trobar fórmules per "no perjudicar" els compradors. A més, ressalta que finalment va "buscar i obtenir un acord amb ells" perquè es quedessin les propietats i poguessin acabar de construir-se ells mateixos les cases. "No podem declarar provat que s'apropiés de cap import concret, el que obliga a la seva lliure absolució", argumenta la sentència.

Summary: Absolt el constructor acusat d'estafa per vendre dues cases que van quedar a mig fer a Sarrià de Ter


La proposta que el Departament d'Interior ha presentat als Bombers per millorar les condicions del cos preveu convocar 1.000 noves places en els propers quatre anys, segons el document que ha difós el Govern. També inclou promocions internes de les diverses categories del cos en el mateix termini de temps. Hi ha, igualment, mesures en l'àmbit organitzatiu i retributiu, com ara un augment del preu de l'hora extra, així com el compromís d'invertir en el vestuari, els automòbils, els equipaments i els parcs. A la sortida de la reunió en què Interior va presentar la proposta als Bombers, els representants sindicals del cos van qualificar l'oferta de "brindis al sol", atès que la majoria de propostes, com la convocatòria de noves places, estan subjectes a l'aprovació de pressupostos futurs. Per compensar el "dèficit estructural existent" Interior va proposar que es puguin fer de manera voluntària jornades addicionals a l'obligatòria, en 3 trams a escollir per cada treballador. La retribució per hora addicional estaria un 17% per sobre de l'hora ordinària. La proposta també preveu una millora de la retribució de les hores extraordinàries, la carrera professional o la reactivació de la comissió de segona activitat, entre d'altres. Així, a banda de les 1.000 noves places (a raó de 250 cada any dins el marc pressupostari corresponent) es va proposar cobrir per promoció interna 216 places de caporal, 98 de sergent, 100 d'oficial, 25 de sotsinspector i 7 d'inspector. Pel que fa a les mesures de caire organitzatiu, es va proposar mantenir la jornada anual de 1.688 hores per als propers 3 anys amb el compromís de rebaixar-les a 1.640 el 2023.  La d'ahir ha estat la dissetena reunió del Grup de Treball de negociació de l'Acord entre representants de la Direcció General de Prevenció, Extinció d'Incendis i Salvaments (DGPEIS) i els representants sindicals. Els bombers decidiran en votacions als parcs si accepten la proposta. De moment, els sindicats han afirmat que per a ells "s'allunya" de les reclamacions.

Summary: La proposta d'Interior als Bombers preveu convocar 1.000 places noves fins al 2022


Els primers resultats del referèndum del Brexit mostren que el Regne Unit està dividit per la meitat en el seu suport per la Unió Europea, amb percentatges que oscil·len entre el 51% i el 49% i que s’intercanvien, segons avança el recompte, entre el ‘Leave’ i el ‘Remain’. Les previsions han generat nerviosisme als mercats financers i la lliura esterlina ha patit fortes caigudes de més de 5,5 punts durant la matinada. Els partidaris de sortir de la UE han obtingut forts resultats a Anglaterra, com el 61% de Sunderland, però també a Gal·les. En canvi, el ‘sí’ ha guanyat amb contundència a Londres, amb percentatges de més del 60%, o a Escòcia, on Glasgow ha votat per seguir a la UE amb un 66,6%.

Summary: Incertesa al Regne Unit per uns primers resultats molt ajustats


La Premi Nobel de Literatura 2015 Svetlana Aleksiévitx i l'escriptor i activista italià Nanni Balestrini són dos dels convidats a la segona fira d'idees i llibres radicals Literal, que se celebrarà a Barcelona del 13 al 15 de maig al recinte de la Fabra i Coats. La fira busca ser un espai obert al públic per connectar diferents projectes editorials independents i llibreries de llibre polític amb un públic lector "inquiet políticament i cultural", segons Simón Vázquez, coordinador del certamen. Literal 2016 comptarà amb la participació d'una seixantena d'editorials i oferirà deu conferències que abordaran aspectes com la lluita de classes, l'economia crítica, els refugiats o el feminisme.  Joan Margarit tancarà la fira amb un recital poètic. Impulsada per les editorials Tigre de Paper, Pol·len, Bellaterra, Virus editorial i Icària amb la col·laboració del grup Contrabandos, la fira beu de l'antiga Fira del Llibre de Barcelona i neix per aprofitar la capitalitat de Barcelona en l'edició en llengua castellana i catalana que entenien que no tenia una translació en cap fira. "Teníem la necessitat de genera un espai de trobada de llibre radical, és a dir, el llibre polític entès de forma àmplia que busca arribar a tots els gèneres des d'una òptica de pensament crític", assegura el coordinador de Literal.  La fira pivota sobre tres eixos. D'una banda, la programació literària, combinada amb la gastronòmica i la musical –sots el paraigües de Literal Black Music- al voltant del món del llibre amb l'objectiu de cercar nous públics a partir de diversos àmbits de la cultura. Concretament, les conferències abordaran aspectes com la literatura i la lluita de classes, els refugiats  i migracions, l'economia feminista, l'aniversari de la Naqba palestina, la història de les dones, la revolució de 1936, el feixisme a Europa i l'economia crítica, entre d'altres. L'espai d'entrevistes, coordinat pels mitjans col·laboradors de Literal, amenitzaran més de 40 debats, presentacions de llibres, tertúlies amb autors de les diverses editorials participants.  La primera edició de la fira va congregar més de 5.000 visitants, en què hi van participar 38 editorials, 12 autors internacionals, 42 de l'Estat i 8 actuacions musicals.

Summary: La Premi Nobel de Literatura 2015 Svetlana Aleksiévitx i l'escriptor i activista italià Nanni Balestrini, plats forts de la Literal


L'Hospital Parc Taulí ha posat en marxa una unitat per coordinar amb els CAP el tractament dels pacients amb seqüeles per covid-19. Segons ha informat el centre, es tracta de la primera Unitat Funcional de al Covid de l'Estat i el seu objectiu és permetre el seguiment dels pacients amb seqüeles de la malaltia vírica, algunes de les quals poden aparèixer després d'haver patit la malaltia i tot i fer-ho de manera lleu o asimptomàtica. Paral·lelament, la unitat ha potenciat un estudi basat en proves serològiques a un miler de persones, entre pacients i personal sanitari, per conèixer si s'han generat anticossos. Segons el primer resultats, el 90% dels malalts generen anticossos i entre el 5 i el 10% dels asimptomàtics.  La nova unitat està dinamitzada pel director del Servei de Malalties Infeccioses del Taulí, Manuel Cervantes, i compta amb un comitè assistencial format per especialistes en diverses àrees hospitalàries. Totes aquestes es coordinaran amb els metges de família i el conjunt de l'Atenció Primària per fer el seguiment dels protocols.  L'atenció al pacient es farà en format híbrid, tant presencial com telemàtica. A més, es farà el seguiment de grups de pacients que han passat el virus de manera més severa, per potenciar la recuperació i per conèixer quines seqüeles es poden cronificar.  Fins ara, les seqüeles que s'han pogut atribuir a la covid-19 són diverses. En les formes més severes han predominat la fibrosi pulmonar i la trombosi vascular. La infecció també pot afavorir la formació d'úlceres per decúbit, de vegades severes, i en el pic de la pandèmia es va detectar un increment de lesions isquèmiques cerebrals similars a l'ictus.  Cervantes ha afegit que la coordinació amb la primària permetrà "detectar moltes formes incipients que no han arribat a aquesta severitat i que la prevenció evitarà que la malaltia progressi". En aquest sentit, ja estudia amb Hematologia, Vascular i Diagnòstic per la Imatge paràmetres que permeten detectar qui té un major risc de causar trombosi entre els pacients que han patit la malaltia i es poden beneficiar de tractament que eviti la progressió a formes greus.  “No hem de comptar només les morts que hem tingut en pacients ingressats sinó en les que la Covid pot provocar setmanes després de que hagin obtingut l’alta hospitalària. Per això, enfocar el seguiment conjunt des de diferents especialitats ens pot donar una imatge global més real que la visió de cada professional des del seu àmbit”, ha alertat el doctor. La coordinació també se centra en persones que han passat la malaltia de manera benigna o sense senals però que després han presentat diverses lesions a la pell sense gravetat. El 90% dels malalts genera anticossos Pel que fa a la recerca, fins ara s'han analitzat més d’un miler de persones a través de proves serològiques a malalts i personal sanitari i els primers resultats apunten a que gairebé el 90% dels qui l’han contret han generat anticossos i que entre els asimptomàtics també hi ha entre el 5% i el 10% amb resposta immune.  El pròxim pas és esbrinar si aquests es mantenen en el temps i si són capaços de fer més difícil la transmissió del virus.  En aquest sentit, Cervantes ha fet una crida a tots aquells equips que estiguin desenvolupant projectes de recerca a registrar-los als respectius comitès i divulgar-los també en el marc de la Unitat Funcional per poder col·laborar, compartir informació i eines d’anàlisi. Un total de 2.311 persones van donar positiu a la prova PCR al Taulí. D’aquestes, 1.643 van requerir hospitalització, de les quals 188 van ingressar a l’UCI. L’hospital va registrar fins al 27 de maig 352 defuncions.  Les poblacions del Vallès Occidental que pertanyen a l’àrea d’influència del centre hospitalari, són Badia del Vallès, Barberà del Vallès, Castellar del Vallès, Cerdanyola del Vallès, Polinyà, Ripollet, Sabadell, Sant Llorenç Savall i Sentmenat, amb un total de 399.729 assegurats.

Summary: El Parc Taulí crea una unitat per coordinar amb els CAP el tractament dels pacients amb seqüeles per la covid-19


Són uns 35.000 milions més que en el mateix mes de l'any passat ACN Barcelona.-El deute de les administracions públiques a l'Estat s'ha tornat a situar fins als 1,2 bilions d'euros a l'agost, xifra que suposa un augment de 26.703 milions d'euros respecte el registre del desembre del 2018, segons ha publicat aquest dilluns el Banc d'Espanya. Comparat amb el mateix mes de l'any passat, es va produir un increment del deute de 34.928 MEUR. Segons el Ministeri d'Economia, el saldo mensual té una evolució volàtil i molt condicionada per la concentració d'emissions en els primers mesos de l'any i dels venciments al gener, abril, juliol, octubre i per primera vegada al novembre. El deute de les administracions públiques va situar-se per primer cop en els 1,2 bilions al març i va marcar un màxim al juny, fins als 1,21 bilions. La publicació de l'indicador per part del Banc d'Espanya només inclou la quantitat en milions d'euros i no la ràtio. En aquest sentit, per a l'estimació de la ràtio a 31 d'agost del 2019, es pot fer una interpolació lineal entre el darrer PIB nominal conegut i el previst el 31 de desembre del 2019. Amb aquesta metodologia, s'hauria situat en el 97,38% del PIB.  Arran de l'estacionalitat de la senda, segons el Banc d'Espanya convé comparar aquesta xifra amb la xifra corresponent a agost del 2018, quan va ser del 97,98%.

Summary: El deute de les administracions públiques a l'Estat s'enfila fins als 1,2 bilions


JxCat ha assegurat que l'acord amb ERC sobre la suspensió dels diputats afectats per la interlocutòria del jutge Pablo Llarena permetrà mantenir "intactes" els seus drets un cop la resolució s'aprovi al ple. "Estem satisfets d'haver trobat aquesta solució", ha dit la diputada de JxCat, Marta Madrenas, sobre la proposta que es debatrà divendres a la Comissió de l'Estatut del Diputat consensuada amb els republicans. Madrenas ha explicat que han trobat aquesta formula "perquè tots els diputats es veuen respectats en els seus drets" i ha afegit que si s'acaba aprovant l'acord tots els diputats podran designar un company, com fins ara, per dur a terme les votacions.

Summary: JxCat assegura que l'acord amb ERC sobre la suspensió dels diputats permetrà mantenir "intactes" els seus drets


Els Mossos d'Esquadra estan portant a terme aquest dilluns una operació a Sant Pere de Ribes relacionada amb el terrorisme jihadista, segons ha informat el cos a través de Twitter. Diverses unitats del cos estan portant a terme entrades a domicilis i es preveu que hi hagi detencions al llarg del matí. Amb aquesta operació, la policia catalana culmina una investigació de fa mesos en la qual es van detectar alguns administradors de perfils que, de forma coordinada, enaltien i justificaven accions i grups terroristes, i també incitaven a cometre accions de terrorisme. L'operació ha començat cap a les 4 de la matinada i hi participen diverses unitats del cos, com ara la brigada mòbil, els Tedax, la unitat canina o el grup especial d'intervenció.

Summary: Operació antijihadista dels Mossos a Sant Pere de Ribes


El Centre d'Internament d'Estrangers (CIE) de la Zona Franca no tancarà en els propers dos mesos, malgrat l'ordre de precinte que ha emès l'Ajuntament de Barcelona i que ha anunciat aquest dimecres. Així ho han indicat a l'ACN fonts de la policia espanyola, que asseguren que l'ajuntament no té competències per emetre aquesta ordre. En aquest sentit, han subratllat que el Jutjat del Contenciós número 2 de Barcelona va assenyalar el juliol passat que existien "seriosos dubtes" sobre la competència del consistori per ordenar el tancament del centre per no disposar de llicència d'activitat. Sobre l'amenaça de l'ajuntament de portar aquesta pugna als tribunals, les mateixes fonts han afirmat que, arribat el cas, acatarien qualsevol ordre judicial.  El Jutjat del Contenciós número 2 va recollir aquesta consideració en la resolució que va dictar per denegar al consistori barceloní l'autorització per inspeccionar el CIE després que la policia espanyola n'impedís l'accés als tècnics municipals, el juliol. L'Ajuntament de Barcelona havia ordenat el cessament de l'activitat del centre per manca de la llicència corresponent i de la normativa de seguretat adequada.

Summary: La policia espanyola respon que el CIE de la Zona Franca no tancarà malgrat l'ordre de precinte de Colau


La Comissió Territorial d'Urbanisme de Lleida, celebrada aquest dijous, ha decidit deixar sobre la taula la valoració de la modificació del Pla general d'Ordenació Urbana de Lleida per reajustar el traçat del vial d'accés a la zona del SUR 42-Torre Salses, on hi ha projectada una àrea comercial de petites i mitjanes superfícies. La Comissió, de forma acordada amb l'Ajuntament de Lleida, ha optat per posposar el debat sobre el nou traçat de l'avinguda Víctor Torres, tenint en compte que es tracta d'un document "amb un alt grau de complexitat" i, per això, ha demanat més temps per poder-lo analitzar, després de les modificacions introduïdes per la Paeria –i que es van aprovar en el Ple del 30 de juny- a partir de les prescripcions sol·licitades per Urbanisme en la darrera comissió territorial celebrada al maig. El director general d'Ordenació del Territori i Urbanisme, Agustí Serra, ha explicat que "hi ha un tema de debat jurídic pel que fa a dissolució de càrregues", ja que es tracta "de la modificació del planejament general però que va vinculada al pla parcial del SUR 42". La Comissió Territorial d'Urbanisme de Lleida ha demanat més temps per poder analitzar amb més deteniment les darreres modificacions introduïdes per l'Ajuntament de Lleida per tal de reajustar el vial d'accés a Torre Salses, entre el carrer dels Alamús i el pont del ferrocarril. Agustí Serra ha afirmat que es tracta d'un document "amb un alt grau de complexitat" i, en aquest sentit, ha remarcat que el Ple de la Paeria va aprovar el text refós només fa dues setmanes, en concret el 30 de juny, per tal d'introduir en el document les prescripcions sol·licitades per Urbanisme en la darrera comissió territorial de Lleida celebrada a finals de maig per fer més viable la construcció del vial des del punt de vista econòmic, ambiental i social. El director general d'Ordenació del Territori i Urbanisme ha detallat que el document fa referència a la modificació del Pla general d'ordenació urbana de Lleida però "va vinculat al pla parcial del SUR 42 i aquí hi ha un tema de debat de caire jurídic pel que fa a dissolució de càrregues". "No hem volgut precipitar un acord i hem acordat poder valorar el document des del compliment de la legalitat urbanística", ha afirmat Serra. Cal remarcar que serà el quart cop que la Comissió Territorial d'Urbanisme debatrà –ja sigui al setembre o en properes comissions- sobre el traçat de vial d'accés al SUR 42-Torre Salses, després de reclamar la introducció de diferents prescripcions per tal de poder acabar donant llum verda a l'expedient. D'altra banda, Urbanisme també ha deixat sobre la taula a l'espera de rebre més informació la modificació de les normes subsidiàries de planejament que promou l'Ajuntament d'Agramunt (Urgell) per tal d'introduir prevencions específiques en front del risc de riuades i regular els sistemes d'equipaments entorn del riu Sió. Serra ha valorat positivament la iniciativa promoguda pel consistori agramuntí en avançar-se a l'aplicació del nou reglament hidràulic estatal aprovat al desembre del 2016, que estableix i delimita àmbits de flux preferent, és a dir que posa els límits de perillositat derivats del risc d'inundabilitat en aquest cas pel que fa a la ubicació d'equipaments tant públics com privats, requerint obligatòriament d'informes favorables de l'ACA i la CHE. Un dels equipaments afectats és la residència de gent gran on el 3 de novembre del 2015 van morir quatre àvies arran del desbordament del riu Sió.   Urbanisme també ha deixat per a properes comissions el debat sobre la modificació de les normes subsidiàries de planejament, promoguda per l'Ajuntament de Balaguer, per al canvi de classificació d'uns terrenys situats a l'entorn de l'empresa Ambort. La Comissió ha demanat abans de valorar-lo més concessió en el document per tal de fer compatible l'activitat de l'empresa amb la legalitat urbanística vigent.  Finalment i entre altres punts, la Comissió Territorial ha emès un informe favorable per tal que l'Ajuntament de Tarrés (Garrigues) pugui portar a aprovació provisional el Pla d'Ordenació Urbana Municipal (POUM) del municipi. La població, que compta amb un centenar d'habitants, es regeix per unes normes subsidiàries de planejament dels anys 90 i amb el POUM el consistori pretén revisar a la baixa la previsió de creixement, passant de la seixantena de nous habitatges que preveien les normes subsidiàries a una quarantena amb el nou planejament urbanístic.

Summary: Urbanisme posposa el debat sobre el vial d'accés a Torre Salses per poder analitzar més detalladament l'expedient


Sense pretensions de fer de sexòlegs, la companyia De Parranda estrena aquest divendres 'SecXop' al Teatre de l'Aurora d'Igualada. Es tracta d'un espectacle per a nens i nenes de 6 a 11 anys que incorpora joguines sexuals a l'atrezzo i que trenca tòpics portant a primer pla la diversitat afectiva i sexual. En l'obra de teatre es parla d'identitat de gènere, la cosificació de la dona o els diferents tipus de famílies que existeixen, entre d'altres. "Tractar la gent amb respecte i preguntar-los com se senten i què volen" és el motiu principal de l'espectacle, ha explicat a l'ACN l'ideòleg i coprotagonista de 'SecXop', Joel Grau. L'obra s'estrena aquest divendres al Teatre de l'Aurora i es farà una segona sessió diumenge 29.

Summary: El respecte per la diversitat afectiva i sexual arriba al teatre infantil de la mà de la companyia De Parranda


La consellera d'Agricultura, Teresa Jordà, es reunirà amb el sector de la fruita dijous vinent a Brussel·les. Jordà  assegura que calen "aliances i complicitats" i que, per trobar-les, cal exercir la "pressió necessària" a la capital europea buscant suports d'altres regions.. La consellera també s'ha posat en contacte amb el seu homòleg a Madrid, el nou ministre d'Agricultura, Luis Planas, i té previst reunir-s'hi a mitjans de juliol, un cop ho hagin fet el president Torra i Pedro Sànchez. Pel què fa a les pèrdues a la fruita que els sindicats auguren per les darreres pluges, especialment amb les cireres, Jordà ha dit que estan "amatents" i que "a través de l'observatori de preus i de les sinèrgies" que puguin trobar en les properes setmanes, intentaran que les "pèrdues siguin les mínimes possibles". En aquest sentit, ha admès que el sector sempre es deu a la climatologia i que aquestes situacions són recurrents cada any.

Summary: La consellera d'Agricultura es reunirà amb el sector de la fruita dijous vinent a Brussel·les


La direcció de l'empresa Lacrem (Farggi i La Menorquina) i els sindicats han aconseguit arribar a un principi d'acord respecte l'Expedient de Regulació d'Ocupació (ERO) plantejat des del grup Farga. Un expedient que afecta a 153 dels 665 empleats de les plantes que la firma té a Barcelona, Palau-solità i Plegamans i Santa Perpètua de Mogoda (Vallès Occidental). En aquest sentit, les vaga prevista per aquest dilluns i dimarts han quedat desconvocades a l'espera de la decisió dels treballadors, que aquest dimarts votaran per ratificar la proposta acordada amb la companyia. L'ERO inicial plantejava l'acomiadament del 15% de la plantilla, un total de 153 treballadors, i la reconversió dels contractes fixes en fixes discontinus. Una mesura que s'emmarca en el procés de reorganització que el grup Farga està duent a terme després d'haver comprat La Menorquina el passat mes d'abril. Aquest procés també contemplava el tancament de la fàbrica barcelonina i la centralització de tota la producció al Vallès. Per la seva part, el comitè d'empresa proposava prejubilacions per evitar acomiadaments o que els contractes que passin a ser fixes discontinus comptin amb una garantia de vuit mesos de feina a l'any. Totes dues parts haurien arribat a un acord, que encara no has transcendit, a l'espera que els treballadors dels diferents centres de el ratifiquin aquest dimarts. Els sindicats, tot i això, ja han decidit desconvocar les dues jornades de vaga previstes per aquesta setmana.

Summary: Empresa i treballadors arriben a un principi d'acord sobre l'ERO de Lacrem


El Govern ha aprovat aquest dimarts una transferència de crèdits de cinc milions d’euros del Fons de Contingència al pressupost per al 2020 del Departament de Territori i Sostenibilitat per atendre les necessitats de l'Agència de l'Habitatge de Catalunya. Segons l'executiu català, l'objectiu és "minimitzar" l'impacte social i econòmic de la covid-19 en els lloguers d'habitatges habituals. El Govern denuncia que Catalunya només ha rebut 14,5 MEUR dels 100 previstos a la línia específica d'ajuts als lloguers de l'Estat tot i que concentra el 16,5% de la població. Amb aquests 5 MEUR del fons de contingència, el Govern assegura que compleix amb la proporció 70/30 del pla estatal de l'habitatge.

Summary: El Govern transfereix 5 MEUR del Fons de Contingència per atendre les necessitats d’habitatge de les famílies


L'entitat avança que ajorna la manifestació del 30 de setembre per "contribuir a la convivència" mentre l'Estat continua "actuant amb les seves legítimes eines" ACN Barcelona.-SCC ha presentat aquest dijous una campanya en què demana "seny" a la Generalitat i que desconvoqui "l'acte" de l'1 d'octubre perquè "és il·legal, unilateral i antidemocràtic", però sobretot perquè "fracturaria Catalunya en dos pobles, amb un guanyador i un perdedor". Així ho ha expressat el vicepresident de SCC, Alex Ramos, en una roda de premsa aquest migdia. Ramos també ha avançat que SCC ha decidit ajornar la manifestació prevista pel 30 de setembre "per responsabilitat i sensatesa" i per "contribuir a la convivència" mentre l'Estat continuï "actuant amb les seves legítimes eines". Segons el responsable de SCC, "aquests dies, la preocupació de la nostra entitat se centra en la convocatòria de la Generalitat d'un referèndum, que ha estat il·legalitzat pel Tribunal Constitucional en admetre-la a tràmit". "El que ha passat al Parlament els dies 6 i 7 de setembre no té comparació amb altres estats democràtics de l'entorn, ja que es van vulnerar els drets dels diputats de l'oposició. Això ho hem vist a països com Veneçuela o Turquia. Davant de l'acció il·legal de la Generalitat l'1 d'octubre, l'Estat ha respost de manera legal. Davant de l'acció unilateral de la Generalitat, l'Estat ha respost de manera multilateral. És hora de recuperar el seny", ha sentenciat Ramos. El representant de l'entitat contrària a l'independentisme ha assegurat que "l'1-O no hi haurà referèndum" i ha qualificat "d'ínfula megalòmana" el fet que "un milió o un milió i escaig de persones vulgui doblegar la voluntat d'un Estat de 47 milions de ciutadans". Això "no és sensat, això no és tenir seny" i és el resultat que "algú s'ha begut l'enteniment", segons Ramos. En aquest sentit, el vicepresident de SCC ha assegurat que "som demòcrates" i "no  estem en contra que algun dia el poble espanyol, que és on resideix la sobirania, pugui referendar un acord ben fet i sense urgències".  El vocal de SCC, Sixto Cadenas, ha afegit que Catalunya "es troba en un moment de tensió política, però sobretot social" i que els carrers es troben "saturats" de missatges proindependentistes. "Davant d'això, hem de llençar un missatge per recuperar la calma i generar un gran impacte sense provocar confrontació", ha apuntat. Segons Cadenas, la campanya a favor del "seny" s'ha d'oposar a la "rauxa que ha inundat els nostres carrers" i que "posa en perill la nostra convivència". La campanya es donarà a conèixer a través de cent cares en tanques als principals municipis de Catalunya, a més de cinc pantalles LED en les vies d'accés a Barcelona, 8 insercions als principals diaris del país, 30 cunyes a les ràdios de més audiència i també presència a les xarxes socials. La duració de la campanya serà d'entre 7 i 8 dies a partir d'aquest dijous. "La campanya comença avui i no s'acaba l'1-O, perquè aquell dia no s'acaba el món", ha sentenciat Ramos.

Summary: SCC presenta una campanya per demanar "seny" al Govern i evitar que Catalunya es "fracturi en dos pobles "


Vendrell defensa que es una "decisió política" que depèn en primera instància del ministre de l'Interior  ACN Barcelona.-Els comuns demanen al ministre de l'Interior, Fernando Grande-Marlaska, que passi de les paraules als fets i ordeni a institucions penitenciàries l'acostament dels polítics presos. En roda de premsa des del faristol del Parlament, el diputat d'En Comú Podem al Congrés, Josep Vendre, ha defensat que es tracta d'una "decisió política" que correspon al ministre de l'Interior tot i que el jutge podria vetar després la decisió. "Ho té molt senzill Grande-Marlaska si creu que és just i raonable. Dir-li a la secretaria general d'institucions penitenciàries que ho faci. És competència seva", ha reblat.  El ministre de l'Interior s'ha mostrat obert aquest dijous a avaluar el trasllat dels presos a Catalunya però sempre que el jutge del Suprem que instrueix la causa, Pablo Llarena, ho autoritzi. Vendrell ha reclamat al govern de Pedro Sánchez que passi de les paraules als fets i posi en marxa l'ordre per fer possible l'acostament dels polítics i líders socials en presó preventiva. Segons el diputat del Congrés, hi ha una "qüestió humanitària justificable i raonable" i el que s'ha de fer és posar-ho en marxa. Tot i que el ministre de l'Interior condiciona l'acostament a una decisió del jutge Llarena, Vendrell ha defensat que la primera decisió correspon a institucions penitenciàries, que depèn del Ministeri de l'Interior, i que el jutge el que podria fer després seria vetar la decisió. "El primer pas i la decisió és política, d'institucions penitenciàries, i el que demanem és que faci aquest pas", ha insistit. Per la seva banda, la portaveu del comuns al Parlament, Elisenda Alamany, ha recordat que la setmana passada ja van impulsar una iniciativa per tal que es retirin les decisions del PP que no van en la línia de la "normalitat democràtica" i que no permetien un "diàleg honest i franc" amb el govern espanyol. En aquest context, ha celebrat les declaracions del ministre de l'Interior però ha afegit que es mantindran amatents tot insistint que es tracta d'una "decisió política".

Summary: Els comuns demanen a Grande-Marlaska que ordeni a institucions penitenciàries l'acostament dels polítics presos


La Diputació Permanent del Congrés dels Diputats debatrà i votarà el pròxim dimecres la convalidació del decret de mesures contra la "república digital" de Catalunya, en paraules del president del govern espanyol en funcions, Pedro Sánchez. El decret se sotmetrà a la cambra coincidint amb les negociacions entre el PSOE i ERC per a la investidura del líder socialista. La iniciativa –anunciada per Sánchez en plena campanya electoral i aprovada al penúltim Consell de Ministres abans de les eleccions- atorga a l'Estat la possibilitat de tallar l'accés a internet o a pàgines web en cas de circumstàncies excepcionals "que puguin afectar l'ordre públic, la seguretat pública i la seguretat nacional". De fet, el text ja està en aplicació des de la seva publicació al BOE el 31 d'octubre. Sánchez va impulsar el decret com a resposta a les accions coordinades pel Tsunami Democràtic després de la sentència del Tribunal Suprem contra els líders independentistes, i malgrat que al text no hi apareix en cap moment la paraula 'Catalunya', sí que fa referència a "recents i greus esdeveniments ocorreguts a part del territori espanyol". Mitjançant el decret el govern espanyol va modificar sis lleis –com la de Telecomunicacions- i un decret llei i va reforçar les facultats del Ministeri d’Economia d’intervenir o tallar serveis d’internet de manera “excepcional i transitòria” en el cas “d’amenaça greu i immediat per a l’ordre públic, la seguretat pública o la seguretat nacional”. Segons el text aquestes noves possibilitats d’actuació “no es limiten a la seva aplicació a una xarxa o un serveu de telecomunicacions electròniques, sinó que s’estén als elements que necessàriament acompanyen la instal·lació o desplegament d’una xarxa o d’un servei de comunicacions”. D’aquesta manera permet que l'executiu espanyol intervingui “infraestructures susceptibles d’allotjar xarxes públiques de comunicacions electròniques, els seus recursos associats o qualsevol element o nivell de la xarxa o del servei que resulti necessari per preservar o restablir l’ordre públic, la seguretat pública i la seguretat nacional”. La Diputació Permanent del Congrés dels Diputats està formada per 68 representants de les formacions polítiques. En concret n'hi ha 24 del Grup Socialista, 13 del PP, 11 de Cs, 8 de Podem, 5 de Vox, 3 d'ERC, 1 del PNB i 3 del Grup Mixt (1 de JxCAT). Per obtenir l'aval del Congrés, el PSOE en pot tenir prou amb el sí del PP i de Cs.

Summary: El Congrés votarà dimecres el decret contra la "república digital"


La presidenta de l’Associació de Municipis per la Independència (AMI), Neus LLoveras, ha anunciat que, juntament amb l’Associació Catalana de Municipis, demà divendres presentaran una querella per coaccions i amenaces contra el fiscal general de l’Estat, José Manuel Maza, davant el Tribunal Suprem. Lloveras ha explicat que han decidit presentar la querella perquè el fiscal s’ha “extralimitat” en les seves funcions, “intentant atemorir els alcaldes i alcaldesses citant-los a declarar”. La presidenta ha assenyalat que fins avui no s’han pronunciat “per no interferir” en el procediment, però creuen que els “avala” la decisió per part del Tribunal Superior de Justícia d’assumir la investigació sobre el referèndum. Neus LLoveras i una trentena d’alcaldes més de l’executiva de l’AMI s’han reunit a Barcelona de manera extraordinària i han aprofitat la compareixença davant els mitjans per fer una crida al vot de cara al referèndum de diumenge.  L’Associació de Municipis per la Independència s’ha reunit de manera extraordinària aquest dijous a Barcelona en una trobada que ha comptat amb una trentena batlles i batllesses que formen part de l’executiva. Els alcaldes han acordat presentar, juntament amb l’Associació Catalana de Municipis, una querella per coaccions i amenaces contra el fiscal general de l’Estat, José Manuel Maza. Lloveras ha explicat que han trigat a presentar-la perquè no volien que es veiés la querella “com un motiu polític”, i ara, en canvi, creuen que la decisió del Tribunal Superior de Justícia de Catalunya de rellevar la fiscalia en la investigació els “avala” per demanar responsabilitats pel tracte “injust” que han rebut molts alcaldes.   En la reunió, l’executiva de l’AMI també s’ha acordat donar ple suport al Govern per tirar endavant el referèndum d’aquest diumenge, “perquè les votacions es puguin realitzar amb normalitat i tranquil·litat absoluta”. “Nosaltres posarem totes les eines perquè es pugui votar, els ajuntaments ens mantindrem ferms”, ha destacat.  Lloveras també ha aprofitat per fer una crida a una participació “massiva”. “Hem estat manifestant-nos pacíficament durant molts anys i ara tenim un dret indiscutible de manifestar-nos a les urnes”, ha reivindicat. “Diumenge hi ha una oportunitat que no podem desaprofitar”. Neus Lloveras també ha destacat que el referèndum de diumenge tindrà legitimitat, “precisament per la gran majoria de gent que vagi a votar”.  Sobre les policies locals i la seva funció durant l’1-O, Lloveras ha dit que es parteix de la base que els diferents cossos de seguretat del territori “tenen unes funcions concretes que depenen dels alcaldes i alcaldesses”. I  ha afegit que qui tindrà l’última paraula “serem nosaltres”. La presidenta ha explicat que demanarà a les policies locals “que vigilin els aspectes que sempre vigilen i que en les seves actuacions tinguin en compte el concepte de proporcionalitat”. D’aquesta manera, ha dit, “qualsevol incident que hi pugui haver en un col·legi electoral, la guàrdia urbana tindrà l’obligació d’actuar amb proporcionalitat”. Lloveras ha afegit que “depenent del tipus d’actuació que es requereixi per part d’algú a la policia local, no es podrà requerir perquè aniria en contra d’aquest principi”.

Summary: L’AMI i l’ACM presentaran una querella al Suprem contra el fiscal general de l’Estat


L'Estat acumula més de 1.300 morts i frega els 25.000 casos de coronavirus, segons les últimes dades del Ministeri de Sanitat. En total, han perdut la vida 1.326 persones, 324 en les últimes hores. Hi ha 24.926 contagiats, 4.946 més. Es tracta d'un increment del 24%, superior al d'aquest dijous, que va ser del 16,5%. Hi ha 1.612 pacients ingressats a l'UCI, 471 més que ahir.  A la Comunitat de Madrid es registren 8.921 casos, amb 804 morts. Per darrere se situa Catalunya, amb 4.203 positius i amb 122 persones que han perdut la vida. També hi ha hagut  2.125 altes a tot l’Estat, 540 en les últimes 24 hores. A Catalunya s’ha donat d’alta a 150 persones. A Catalunya hi ha 298 persones a l'UCI, un augment significatiu de més de 260 pacients en comparació amb els 33 d'aquest divendres. A l’autonomia on les unitats de cures intensives estan més ocupades és Madrid amb 767 persones, 117 més que ahir. Pel que fa a les defuncions, en les últimes 24 hores n’hi ha hagut 40 a Catalunya i 176 a Madrid.

Summary: Espanya acumula 1.326  morts per coronavirus i frega els 25.000 casos positius, 1.612  ingressats a la UCI


Ryanair connectarà l'aeroport de Reus i l'aeroport de Dublín amb dos vols diaris durant l'estiu del 2017. És una de les principals novetats que ha anunciat per a Irlanda la companyia aèria de cara a l'any vinent, que amplia la freqüència a destinacions "de sol" des de Dublín, amb els dos vols a Reus cap a la Costa Daurada, dos vols diaris a Palma de Mallorca i un diari a Tenerife. Des de l'aeroport de Reus, l'aerolínia de baix cost vola a Frankfurt Hahn (Alemanya), Brussel·les Charleroi (Bèlgica), Eindhoven (Holanda), Birmingham, Bristol, Glasgow Prestwick, Liverpool i Londres Stansted (Regne Unit). L'Aeroport de Reus va tancar el mes de juliol amb 167.641 passatgers, 28,5% més que en el mateix període de l'any passat, segons dades publicades per Aena.

Summary: Ryanair connectarà Reus i Dublín amb dos vols diaris durant l'estiu del 2017


Els eurodiputats d’ERC i el PDeCAT han enviat aquest divendres a la Comissió Europea una còpia en anglès de l’informe del Síndic de Greuges sobre les “regressions democràtiques” a l’Estat espanyol. El text, titulat ‘Retrocessos en matèria de drets humans: llibertat d’expressió dels càrrecs electes i separació de poders al Regne d’Espanya’, repassa la reforma del Tribunal Constitucional, els casos judicials contra Artur Mas, Joana Ortega, Irene Rigau o Francesc Homs, així com també els processos judicials contra l’alcaldessa de Berga, Montse Venturós, o el regidor de Vic Joan Coma. El document també parla de la separació de poders a l’Estat i recorda els avisos del Consell d’Europa i la Comissió de Venècia al govern espanyol.  Josep Maria Terricabras, Jordi Solé i Ramon Tremosa han demanat a la Comissió Europea què pensa fer davant d’aquest informe, i si té previst prendre mesures per “evitar aquestes violacions de drets i llibertats fonamentals i la regressió democràtica a l’Estat espanyol”.

Summary: ERC i el PDeCAT envien a la Comissió Europea l’informe del Síndic sobre les “regressions democràtiques” a l’Estat


Els 900 veïns de la Beguda Alta fa anys que pateixen els nombrosos problemes i dificultats administratives pel fet de pertànyer a tres municipis diferents –Masquefa, Sant Esteve Sesrovires i Sant Llorenç d'Hortons- i també a tres comarques diferents –l'Anoia, el Baix Llobregat i l'Alt Penedès-. Davant d'aquesta situació, la Mancomunitat de la Beguda Alta, va encomanar un estudi al Servei de Cartografia de la UdL. L'alcalde de Masquefa i president de la Mancomunitat, Xavier Boquete, ha explicat a l'ACN que el document conclou que els veïns de la Beguda Alta tenen una "identitat pròpia" i es manifesten molt clarament en ser un "municipi independent". Amb tot, també queda clar que legalment és molt difícil crear un nou municipi i, per això, diu Boquete "l'alternativa és pertànyer a un municipi i trobar mecanismes perquè tinguin algun grau d'identitat pròpia".  La Beguda Alta és un petit nucli de població que pertany a tres municipis i tres comarques diferents. En funció del carrer on resideixen, els veïns depenen administrativament de Masquefa (Anoia), Sant Esteve Sesrovires (Baix Llobregat) o San Llorenç d'Hortons (Alt Penedès). D'aquesta manera, els prop de 900 veïns de La Beguda Alta paguen impostos diferents, segons el municipi al qual pertanyen, o s'han de desplaçar a fer les gestions administratives a l'Ajuntament corresponent.  L'alcalde de Masquefa i president de la Mancomunitat de la Beguda Alta, Xavier Boquete, fa anys que denuncia aquesta situació davant de les administracions superiors. Després de fer una enquesta entre els veïns d'aquest nucli de població per conèixer com volien solucionar aquesta situació i veure que "un 90% dels enquestats ens deia que volien dependre d'un sol municipi", la Mancomunitat va encarregar un estudi al Servei de Cartografia de la Universitat de Lleida (UdL) amb l'objectiu que "algun especialista ens donés la seva opinió sobre com s'havia de resoldre aquest conflicte", ha explicat Boquete. La primera conclusió a la qual ha arribat l'estudi és que "la Beguda Alta té una identitat pròpia i els seus veïns es manifesten molt clarament en què voldrien ser un municipi independent", ha detallat Boquete a l'ACN. Tot i això, el batlle masquefí ha exposat que amb la reglamentació actual "queda descartat" que es pugui crear un nou municipi i, per això, assegura que una alternativa és que la Beguda Alta "pertanyi només a un dels tres municipis i es trobin mecanismes perquè puguin tenir un grau d'identitat pròpia, per exemple, com a Entitat Municipal Descentralitzada".  L'estudi, segons Boquete, també conclou que, si la Beguda Alta s'hagués d'adscriure a un dels tres municipis aquest hauria de ser Masquefa. "Més del 70% dels veïns diuen que voldrien pertànyer a Masquefa" si haguessin d'escollir un dels tres municipis, ha afirmat Boquete. De fet, el batlle ha exposat que l'estudi se centra en diferents indicadors com el lloc on els veïns van a comprar, on porten els infants a l'escola o on acudeixen pels serveis i, segons ell, "la majoria opta per desplaçar-se fins a Masquefa".  A partir de fer-se públics els resultats de l'estudi, el batlle de Masquefa i president de la Mancomunitat proposa que els veïns puguin decidir si accepten o no les conclusions, ja que considera que aquesta qüestió "no pot ser un tema de mercadeig entre els tres municipis". Amb tot, Boquete ha avançat que una de les tres poblacions, Sant Llorenç d'Hortons, no estaria d'acord en fer una consulta entre la població i, per això, ha apuntat que "si no ens posem d'acord en aquest aspecte haurem de demanar a la Generalitat que intervingui".

Summary: Un estudi de la UdL conclou que la Beguda Alta té "identitat pròpia" i voldria ser un municipi independent


Onze empreses invertiran 5 MEUR per instal·lar-se a uns terrenys de 144.000 metres quadrats annexos a la zona sud de l'antic polígon industrial de Pont-Xetmar de Cornellà del Terri (Pla de l'Estany). Tres de les companyies vindran de fora i les vuit restants ja estan instal·lades a l'antic polígon però necessitaven més espai per poder continuar amb l'activitat. És per això que van decidir comprar els terrenys i assumir els costos d'urbanització. L'Ajuntament, per la seva banda, afrontarà les millores de l'entrada de l'antic polígon, que connectarà amb aquest espai nou i que es faran en paral·lel. El projecte del nou polígon, que es considera una ampliació del que ja hi ha, ja s'ha aprovat inicialment i es preveu que d'aquí a un any puguin començar les obres. L'alcalde, Salvador Coll, subratlla que l'ampliació neix amb tota la superfície ocupada abans que les naus siguin una realitat, un fet "insòlit", que reactivarà l'activitat a la zona i comportarà nous llocs de treball. Cornellà del Terri, amb uns 2.200 habitants, guanyarà 144.000 metres quadrats de polígon industrial per iniciativa d'onze empreses, la majoria ja instal·lades al municipi, que necessitaven augmentar l'espai per seguir fent la seva activitat. No ha transcendit cap nom de les firmes promotores però sí que l'ajuntament ha assegurat que la seva activitat serà compatible amb les que ja hi ha a l'antic polígon i que seran respectuoses amb l'entorn. "No ens interessa portar empreses contaminants ni que comportin sorolls ni cap greuge amb el poble", ha subratllat l'alcalde, Salvador Coll, que ha reconegut l'"empenta" d'aquestes empreses i el revulsiu econòmic que comportarà a la zona, amb la creació de nous llocs de treball. Pertanyen a diferents sectors com ara el metal·lúrgic, el de l'alimentació o la logística. De les onze que s'hi instal·laran, vuit ja estan a l'antic polígon i tres vindran de fora.   Des de l'Ajuntament celebren la iniciativa i afirmen que és un "fet insòlit" que, en el context de crisi actual, es creï una nova zona industrial i que es faci amb el 100% d'espai ocupat quan encara no s'ha ni edificat. El projecte va començar a gestar-se ara fa un any quan algunes empreses van expressar les limitacions d'espai que tenien a l'antic polígon. El consistori els va exposar que hi havia aquests terrenys de sòl industrial disponibles però que calia urbanitzar i fer passar tots els serveis. Els terrenys eren propietat d'uns sis o set veïns que van accedir a vendre. Les empreses han impulsat la redacció del projecte que el 10 d'abril passat va aprovar inicialment la Junta de Govern. Ara s'està pendent dels informes tècnics. L'aprovació definitiva s'ha de fer a través del ple municipal. Es calcula que aquests treballs tindran un cost aproximat d'uns 5 MEUR que assumiran íntegrament les empreses. En aquest import no hi ha inclosa la compra dels terrenys.   El que sí assumirà l'Ajuntament són els treballs de millora de l'entrada de l'antic polígon –la que va des de l'Haribo i transcorre amb una via paral·lela a la C-66 passant per Banyoles Park - que connectarà amb la zona nova. El projecte està en fase de redacció i encara no se sap la xifra total. Els treballs , que es finançaran amb una partida del pressupost de l'any vinent, inclouran la millora del ferm, nova il·luminació i clavegueram, i es faran en paral·lel amb les obres d'ampliació del polígon. "Millorarem la imatge d'aquesta entrada de Cornellà que passarà a tenir millors condicions que les que té ara", ha avançat Coll en una entrevista a l'ACN.     Un polígon quasi saturat   L'ampliació del polígon permetrà alliberar espai de l'antic, que ja estava força saturat, amb la possibilitat d'atraure noves empreses. Actualment hi ha 110 empreses de diferents dimensions que estan repartides en les dues zones que té el polígon. Entre les més grans, hi ha Xocolates Torras o Haribo, però també n'hi ha de menys dimensió i petits tallers.   "L'antic polígon no quedarà abandonat, sinó que algunes firmes aprofitaran per fer-hi magatzems o ja estan en contacte per passar-ho a altres empreses; tenim un polígon molt potent i ben comunicat a tocar de la C-66", ha afirmat Coll, que des de fa un any ja hi ha fibra òptica, una demanda molt reclamada per les indústries.   L'alcalde, Salvador Coll, ha reconegut l'"aposta" d'aquestes empreses per seguir creixent al municipi, que farà que el polígon sigui encara "més potent" i multiplicar les sinergies.

Summary: Onze empreses invertiran 5 MEUR a Cornellà del Terri per ocupar 144.000 m² d'uns terrenys annexos al polígon


Els fets delictius a la Regió Policial Metropolitana Sud (RPMS), que engloba la ciutat de l'Hospitalet de Llobregat i les comarques del Baix Llobregat, Garraf i Alt Penedès, van caure l'any passat un 3,2%. Una tendència a la baixa que es ve mantenint els darrers quatre anys en els que la reducció ha estat de prop del 9%. Del total de 71.125 fets delictius registrats l'any passat, la gran majoria, el 85% van ser contra el patrimoni, el 12% contra les persones, i la resta fets diversos. Els que més van baixar el 2015 van ser els robatoris amb violència i intimidació a la via pública (19,84%), els robatoris violents a establiments comercials (17,44%) i els robatoris amb força a comerços (33.01%). Per contra, els robatoris amb força a domicilis van pujar un 16,02%. De les 11 comissaries de la RPMS, 10 van registrar descensos en els fets delictius amb les d'Esplugues de Llobregat (12,16%) i Sant Boi de Llobregat (10,49%) al capdavant. La taxa de fets delinqüencials ocorreguts a tota Catalunya per cada mil habitants ha mantingut un descens continuat des de l’any 2012. Així doncs, durant l’any 2015 la taxa va ser de 64,09 fets per cada mil habitants, mentre que durant l’any 2012 van ser de 70,19 fets per cada mil habitants. En concret, la Regió Policial Metropolitana Sud (RPMS) presenta una taxa de 54,22 fets per mil habitants, és a dir, se situa en 9,9 punts per sota de la mitjana de Catalunya. Pel que fa al detall dels fets delictius a la RPMS, si es comparen les dades del 2015 amb les de l'any anterior, es constata que han disminuït tant els delictes contra les persones com els delictes contra el patrimoni.  Descens dels fets contra les persones Durant l’any 2015 es van produir 8.557 fets delictius contra les persones. Respecte l’any 2014, els fets delictius en aquest àmbit s’han reduït significativament en un 8,63%. En referència a les diverses tipologies, els descensos més significatius són les temptatives d’homicidi/assassinat, amb un descens del 42,11%, els homicidis/assassinats (-16,67%), la violència física/psíquica habitual en l’àmbit de la llar (-6,99%), les lesions (-4,24%) i els abusos sexuals (-1,64%). En canvi, han augmentat les agressions sexuals (7,69%), les amenaces (3,40%), les coaccions (3,35%) i el maltractament en l’àmbit de la llar (3,06%). En referència a les morts violentes, durant l’any 2015 es van produir 10 morts (7 víctimes eren dones i 3 víctimes eren homes), dues menys que el 2014. Quant a la seva tipologia, 5 fets van ser homicidis i 5 van ser assassinats. Menys robatoris violents al carrer Els fets contra el patrimoni, durant l’any 2015, van representar un 85% del total. La tipologia amb més pes ha estat el furt, seguit del robatori amb força, els danys, les estafes i el robatori amb violència i/o intimidació. En comparació amb l’any 2014, la reducció dels fets contra el patrimoni a la RPMS ha estat del 1,93%. La tipologia que més ha baixat ha estat el robatori amb violència i /o intimidació, amb una reducció del 13,44%, seguit del robatori i furt d’ús de vehicle (13,44%), el robatori amb força (3,2%) i el furt (2,76%). Per contra, han augmentat les estafes (26,18%) i els danys (7,16%). En concret, en relació als robatoris amb violència i/o intimidació, que representen un 6% dels fets contra el patrimoni, és remarcable el descens dels robatoris als espais públics amb un 19,84%, seguit dels robatoris als establiments (17,44%) respecte l’any 2014. Per contra, han pujat les estrebades amb un 30,19%. En relació als robatoris amb força, els robatoris a establiments han disminuit amb un 33,01%, seguit dels robatoris amb força a l’interior de vehicle amb un 8,69%. Per contra, en els darrers set anys s’ha observat una tendència creixent dels robatoris amb força a l’interior de domicili, que s’ha pronunciat l’any 2015 amb un augment del 16% respecte el 2014.  Pel que fa al modus operandi, la manera més habitual per accedir al domicili ha estat el forçament de finestres, tot i que la tendència a l’alça és l’augment dels forçaments dels panys de les portes sense deixar danys ni marques.  En referència als domicilis victimitzats, la gran majoria, un 84% són primeres residències, mentre que la resta dels robatoris, un 16% es produeixen en segones residències. Mapa delinqüencial Totes les comissaries de la Regió Policial Metropolitana Sud presenten una reducció dels fets penals a excepció de la comissaria del Prat de Llobregat, que va registrar un increment del 2,76%. Pel que fa a als descensos, cal destacar la comissaria d’Esplugues de Llobregat, amb una caiguda dels fets delictius del 12,16% respecte l’any 2014, seguit de la comissaria de Sant Boi de Llobregat amb un descens del 10,49%.

Summary: Els fets delictius a l'Hospitalet i les comarques del Baix Llobregat, Garraf i Alt Penedès van caure un 3,2% el 2015


La Joventut Nacionalista de Catalunya (JNC) ha celebrat el seu Consell Nacional a Gironella (Berguedà), amb la presència de 200 militants procedents dels quadres territorials de tot el país, en un acte que ha comptat amb la presència del secretari general de la JNC i diputat del Partit Demòcrata (PDeCAT) al Congrés, Sergi Miquel, i la de l'alcalde de Gironella, David Font. Durant la seva intervenció, Miquel ha animat el jovent independentista a "destinar totes les forces per arribar a l'1-O" i que el resultat del referèndum sigui "el vot del 'sí'". A més, les joventuts del PDeCAT han presentat la seva web de la campanya del referèndum, TenimLesUrnes.cat, on l'organització explica els "avantatges de la independència i els greuges que suposaria seguir a l'Estat".

Summary: Sergi Miquel (JNC) demana "destinar totes les forces per arribar a l'1-O per votar 'sí'"


La Plataforma Trens Dignes ha reclamat a la Generalitat que sancioni econòmicament Renfe per les deficiències i incompliments del servei ferroviari a les Terres de l'Ebre  aplicant les penalitzacions que recollia l'anterior contracte programa amb l'operadora –entre 2011 i 2015-. Tot i desconèixer si ha estat prorrogat o es manté amb els mateixos termes, l'entitat ha recordat que l'acord facultava el Govern amb sancionar amb 30.000 euros en cas de supressió o retards de trens i reduir fins a 3 milions d'euros anuals l'aportació pública a l'empresa per no complir els indicadors de qualitats. "En cap moment hem escoltat que per les diferents incidències la Generalitat hagi aplicat aquest sistema de penalització. Suposadament preparen la demanda, però ja anirà fent", ha retret el portaveu, Josep Casadó. D'altra banda, Trens Dignes, que ha celebrat la posada en marxa, a partir d'aquest dimarts al vespre, d'un nou comboi diari que unirà Tortosa amb Barcelona sortint tres minuts abans de les nou, considera que la reducció a set minuts sobre l'horari previst per reclamar el retorn del bitllet demostra el "fracàs" de la modificació horària que va permetre integrar els retards fa un mes.

Summary: Trens Dignes vol que la Generalitat apliqui el contracte programa i sancioni Renfe per incompliments del servei


L'Ajuntament de Vic acaba d'obrir el període per presentar propostes als pressupostos participatius que té territorialitzats per barris des de fa tres anys, d'acord amb les zones de les colles de la Festa Major. Després de la zona del Merma i de la Vella, ara és el torn de la zona del Nen. D'aquesta manera, els veïns dels barris de la Calla, l'Horta Vermella, l'Estadi, Santa Anna, la Serra-de-Senferm i el barri d'Osona poden presentar les seves propostes per millorar el lloc on viuen amb un pressupost total de 150.000 euros a través d'internet fins el 15 de febrer, o de forma presencial fins el 28 de febrer. La tècnica de Participació Ciutadana, Fabiola Mora, ha explicat que enguany s'ha avançat una mica els terminis per poder escollir els projectes guanyadors i adjudicar les partides corresponents abans que acabi l'any en el mateix exercici.  La tècnica de Participació Ciutadana, Fabiola Mora, ha explicat aquest dilluns que en la nova edició dels pressupostos participatius de Vic, dedicats a la zona del Nen, hi poden aportar propostes tots els veïns majors de 16 anys, també els serveis, escoles i entitats dels barris. Tot i això, només podran votar les persones majors de 16 anys empadronades a la zona, un cens format per 9.396 persones. Mora també ha explicat que la fase informativa ja va començar fa unes setmanes a mitjans de desembre amb reunions informatives amb les associacions de veïns de la zona del Nen. Una de les novetats d'aquesta tercera edició dels pressupostos participatius de la ciutat és la instal·lació de diferents elements informatius en zones concretes com parcs o carrers estratègics amb la figura del Nen. La informació que s'hi exposa anirà canviant depenent de la fase del procés participatiu. Les propostes que es presentin han de tenir en compte que el cost no pot ser superior als 150.000 euros, han de ser viables tècnicament, actuacions d'àmbit públic, que no estiguin incloses en els pressupostos municipals, que no condicionin altres pressupostos d'altres anys, que siguin quantificables econòmicament, i que no siguin de manteniment sinó projectes a desenvolupar. Fabiola Mora ha destacat que totes les propostes rebudes s'hauran de defensar en les taules de propostes que les acceptaran, milloraran o rebutjaran.  Les taules de propostes es faran al Centre d'Arts Contemporànies els dies 18 i 28 de febrer.  Entre els mesos de març i aril es concretaran i valoraran econòmicament els projectes per part del personal tècnic municipal dels diversos departaments implicats. El mes de maig s'exposaran totes les propostes perquè la ciutadania pugui votar entre el 2 i el 22 de maig, per internet o presencialment de manera ponderada. A partir del 28 de maig es farà públic la proposta o propostes guanyadores.  De la seva banda, el regidor de Ciutadania i Igualtat, Josep-Ramon Soldevila, ha destacat el fet que tots els projectes dels pressupostos participatius "sorgeixen dels ciutadans", i també ha posat en valor que els 150.000 euros que s'hi destinen formen part del pressupost ordinari del consistori, per tant, que són una partida "segura". Mora i Soldevila han explicat que amb les altres edicions que ja s'han dut a terme dels pressupostos participatius, s'han trobat casos en què hi ha propostes "sobre coses que l'Ajuntament de Vic ja està executant". "Això també ens serveix per detectar necessitats i canalitzar demandes", ha explicat Mora, qui ha afegit que "hi ha propostes que després acaben entrant al pressupost municipal ordinari". És el cas, per exemple, de dos projectes del pressupostos del 2016 on es demanava un tancament al parc Miquel Albó o l'adequació de la zona del Puig dels Jueus.

Summary: L'Ajuntament de Vic avança l'obertura del període per presentar propostes als pressupostos participatius de la zona del Nen


El president del PPC, Xavier García Albiol, ha assegurat aquest dimecres que proposa que l'1-O sigui "festa nacional" és una "provocació" i hi veu "ganes de seguir atiant el conflicte a Catalunya". "El dia 1 d'octubre no hi ha res a celebrar, va ser un dia trist per a tots els catalans, independentment que se sigui independentista o no; apostem de manera molt clara per oblidar el dia tan aviat com sigui possible". Albiol ho ha dit així després que el president de la Generalitat, Quim Torra, hagi entomat com un "suggeriment molt raonable" la proposta de l'ANC. D'altra banda, i arran dels registres d'aquest dimarts a l'ajuntament de Girona pel cas 'Agisa', Albiol ha demanat els independentistes que "no barregin ni confonguin" els ciutadans fent passar la investigació com a "fets en contra de l'independentisme". "El que hi ha és una investigació en contra de la corrupció probablement del PDeCat i Puigdemont", ha assegurat en una atenció als mitjans.  A més, Albiol ha demanat al president del govern espanyol, Pedro Sánchez, que expliqui com veu que es "reconstrueixin instruments" arran de la decisió del Govern d'iniciar el procés per aturar la liquidació del Diplocat. En recordar que l'aplicació del 155, amb suport del PSOE, va frenar aquest òrgan, Albiol ha avançat que els populars intentaran que no "s'activi" un ens que ha "parlat malament d'Espanya" i ha "venut a l'exterior fractura i trencament".

Summary: Albiol, sobre declarar l'1-O "festa nacional": "No hi ha res a celebrar; apostem per oblidar aquest dia"


La problemàtica de seguretat a l'N-230 i els continus col·lapses a la C-28 tenen un impacte "molt negatiu" per a la Val d'Aran, segons el Conselh Generau, i el govern aranès s'ha marcat com una de les prioritats buscar solucions viables. És per això que ha encarregat un estudi a un equip d'experts que ha de determinar quines mesures són necessàries prendre. La implementació dels resultats d'aquest estudi necessitaran temps i, per això, el síndic Paco Boya ha anunciat que responsables del Servei Català de Trànsit, juntament amb el Conselh Generau i els ajuntaments aranesos, "estudiaran possibles millores provisionals a la C-28 que puguin aplicar-se en els pròxims caps de setmana per intentar reduir els temps d'accés a l'estació de Baqueira Beret". El síndic d'Aran, Francesc Boya, ha dit que a partir d'aquests estudis s'ha "d'instar a les administracions responsables a fer les millores pertinents a l'N-230 i a la C-28". Aquestes accions són la prèvia a la redacció d'un Pla de Mobilitat per a tota la Val d'Aran que permeti desenvolupar models de mobilitat més sostenibles i eficaços, especialment en les èpoques de gran afluència turística. Aquest pla s'integrarà dins del Pla d'Urbanisme de la Val d'Aran, que busca establir estratègies per prendre les mesures més adequades a fi d'aconseguir fluïdesa en tot el conjunt de les infraestructures araneses. El síndic d'Aran considera que "ja fa anys que s'hauria d'haver redactat un Pla de Mobilitat", i ha dit que aquesta "manca de responsabilitat política" ha portat a un "sistema d'infraestructures insuficient".

Summary: El Conselh Generau d'Aran impulsa un pla estratègic per millorar la mobilitat a l'N-230 i a la C-28


El Col·legi Oficial d'Odontòlegs i Estomatòlegs de Catalunya ha enviat una carta a la consellera de Salut, Alba Vergés, i al ministre de Sanitat, Salvador Illa, on els reclamen que els dos emetin "un reconeixement nacional" perquè tots els dentistes puguin fer proves de diagnòstic ràpid als pacients. Per al col·lectiu això ajudaria a disminuir "l'elevat risc" d'exposició dels professionals en el tractament de pacients infectats asimptomàtics. Encara que reconeixen que aquests tests actualment són "escassos", creuen que si els dentistes en poden fer "s'ampliarà la capacitat de sobretensió sanitària" i es crearà un entorn "més segur" per a pacients que necessitin tractaments bucodentals. Així, a cada visita es podria fer un test. "Els dentistes s'han d'autoprotegir en benefici propi, de familiars i de clients", assenyalen. Si poden fer testos, a més, creuen que es permetria a les clíniques "optimitzar" els equips de protecció. A la carta, els dentistes subratllen que el seu col·lectiu s'inclou en el grup de feines que tenen risc d'exposició "molt elevat" al contagi de coronavirus, com els sanitaris o personal d'emergències i laboratori.

Summary: Els dentistes reclamen als governs català i espanyol poder fer proves de diagnòstic ràpid als pacients


El Ministeri de Sanitat ha fet públic un document amb recomanacions per l'ús de les platges que proposa que es fixin distàncies de quatre metres entre para-sols i planteja que els gestors de les platges puguin sectoritzar-les per assegurar el distanciament. El Ministeri ha apuntat que s'haurà de controlar l'aforament de les zones de bany marítimes que tinguin una afluència de persones important i que, per això, caldria garantir els 4 metres entre gandules, para-sols i altres elements i que els gestors dels espais podran establir "elements de parcel·lació". No es recomana la realització d'esports col·lectius ni les reunions de més de 15 persones i apunten a una neteja diària de la sorra de la zona de bany però no la desinfecció d'aquesta.

Summary: Sanitat recomana quatre metres de distància entre para-sols i "elements de parcel·lació" a les platges aquest estiu


La construcció d'equipaments incorporarà la perspectiva de gènere i eliminarà les portes opaques per prevenir l'assetjament escolar o l'abús sexual ACN Barcelona.-Els arquitectes encarregats de dissenyar els nous centres educatius de Catalunya estaran "obligats a partir d'ara a parlar abans amb l'escola i amb l'ajuntament". Així ho ha afirmat el conseller Josep Bargalló en la compareixença a la Comissió d'Educació del Parlament per informar sobre els nous criteris de construcció i de transformació pedagògica dels centres educatius, aquest dimarts. Aquest criteri ja afectarà el disseny de les almenys 27 escoles que es construiran fins el 2023, amb un pressupost de 104 MEUR, tal com va aprovar el Govern a l'abril. Bargalló ha defensat una arquitectura que "impulsi la transformació educativa" i que "trenqui la rigidesa d'espais immutables, s'obri a la polivalència dels nou mètodes educatius i imbricada amb el territori". L'arquitectura de les noves escoles incorporarà la perspectiva de gènere i eliminarà les portes opaques dels despatxos com a mesura de seguretat davant l'assetjament escolar o l'abús sexual. Bargalló ha assenyalat que en les properes setmanes preveuen donar a conèixer una guia amb els nous criteris constructius de les noves escoles catalanes que serà un document "procedimental" però no "un motlle de centres educatius". El Departament d'Educació està elaborant la guia en col·laboració amb el Col·legi d'Arquitectes de Catalunya i la Fundació Jaume Bofill.  La guia vol ser un "punt de trobada entre docents i arquitectes" i, per això, els responsables de les obres hauran de comptar amb l'opinió de la comunitat educativa de la futura escola i de l'ajuntament del municipi perquè el centre pugui ser també un equipament per als ciutadans. "Si l'ajuntament vol un poliesportiu més gran, li demanarem la part pressupostària corresponent", ha puntualitzat Bargalló.  El conseller ha resumit que els criteris de disseny tindran "una raó educativa de fons". "Volem transformar els espais a través de criteris estrictament pedagògics", ha insistit Bargalló, que ha assenyalat que beuen del llegat de Grup d'Arquitectes i Tècnics Catalans per al Progrés de l'Arquitectura Contemporània (GATCPAC), el moviment que va modernitzar les obres civils durant la Segona República.  Elements concrets de la nova arquitectura que Bargalló ha avançat és concebre el pati amb més verd i menys ciment i que "pugui ser utilitzat per nois i noies" amb igualtat. També, dotar l'escola de més espais "diàfans i polivalents" i prioritzar-ne els usos que se'ls voldrà donar: "No és tan important l'aula de música, sinó un espai per a la pràctica de la música".  Educació vol equipar les escoles amb més elements de seguretat i de prevenció davant de les violències, com l'assetjament escolar i l'abús sexual. "No hi haurà més despatxos de direcció amb portes diàfanes ni llocs de tutoria que no es puguin veure des de fora", ha afirmat el conseller.  La majoria de grups parlamentaris han vist amb bons ulls la proposta d'Educació, en espera de tenir-ne més detalls, excepte Cs i PPC, que li han tret importància. La diputada de Cs Sonia Sierra ha titllat el projecte de "fantasies" del conseller i el diputat del PPC Daniel Serrano ha dit que semblava que Bargalló parlava de "Willy Wonka i la fàbrica de xocolata".  Cs i PPC critiquen un informe de Plataforma per la Llengua Cs i PPC s'han centrat en els retrets al Departament d'Educació i han preguntat al conseller per un informe de Plataforma per la Llengua, presentat la setmana passada, que indicava que el 14,6% de les converses dels alumnes de l'ESO al pati són en català a les zones urbanes de Catalunya. Sierra i Serrano han reclamat al conseller com s'havien obtingut aquestes dades. "Qui ha espiat els alumnes? Com els han controlat ? Els han posat micròfons?", ha inquirit la representant de Cs, mentre que el popular també ha preguntat en els mateixos termes d'"espionatge".  El conseller ha assegurat que no tenia "ni idea" d'on sortien aquestes dades i que, en tot cas, Plataforma per la Llengua no havia demanat permís al Departament d'Educació i que, si ho haguessin fet, tampoc "no els l'haurien donat mai". El conseller ha afirmat que l'última relació que havia tingut amb la plataforma havia estat per les crítiques que en va rebre pel document de plurilingüisme.

Summary: Els arquitectes hauran de parlar a partir d'ara amb l'escola i l'ajuntament abans de dissenyar els nous centres docents


L'adjunt a la presidència d'ERC, Pere Aragonès, ha garantit aquest diumenge que el nou Govern amb Quim Torra al capdavant "no serà sotmès ni mesell, plantarà cara i mirarà sempre endavant". "No hi ha dicotomia entre fer Govern i fer República ja que ara ens cal aquest executiu de resistència per bastir les parets metres de la independència", ha continuat Aragonès davant el Consell Nacional d'ERC i amb una mirada posada en la decisiva assemblea de la CUP a Cervera. "El ple de demà ha d'acabar amb l'elecció de Quim Torra i així poder tancar aquesta etapa d'incertesa per obrir una nova etapa d'il·lusió i esperança expressada a carrers, places i col·legis l'1 d'octubre", ha assenyalat l'adjunt a la presidència d'ERC, que s'ha mostrat convençut que aquesta setmana "s'acaba l'article 155" a Catalunya. "I això, és una molt bona notícia", ha reflexionat en veu alta Aragonès.

Summary: ERC avala el Govern de Torra: "No serà sotmès ni mesell, plantarà cara i mirarà sempre endavant"


El president de l'ANC, Jordi Sànchez, ha condemnat aquest dijous l'agressió que va patir dimecres a Pontevedra el president del govern espanyol, Mariano Rajoy. "L'ANC no accepta ni legitima cap agressió física. No forma part de la conducta democràtica una agressió com la que va patir ahir Rajoy", ha assenyalat en declaracions als mitjans de comunicació. Sànchez ha advertit, però, que actituds com les que van tenir el mateix Rajoy i el candidat del PSOE, Pedro Sànchez, en el cara a cara de dilluns passat "alimenten la crispació". El president de l'Assemblea ha destacat que durant tot el procés sobiranista no hi ha hagut cap agressió física a un polític –ha oblidat la que va patir Pere Navarro a Terrassa-, "malgrat la permanent provocació de determinats líders com el ministre d'Interior, Jorge Fernández, que no ha parat de dir que a Catalunya estem dividits i que hi ha una tensió insostenible". "Doncs mira per on ara aquesta tensió els surt a ells als debats i al carrer, a Galícia, amb una agressió injustificada", ha indicat Sànchez interpel·lant el cap de llista del PPC. Les crítiques al ministre no s'han aturat aquí i el president de l'ANC ha demanat a Jorge Fernández Díaz que en les properes hores "faci una pregunta retòrica sobre l'eficàcia dels cossos de seguretat de l'Estat, davant l'evident mancança de l'escorta del president del govern espanyol". Sànchez ha recordat com fa uns dies el ministre de l'Interior va qüestionar dies l'estratègia de seguretat que segueixen els Mossos en la lluita contra els lladres del fil de coure de la xarxa ferroviària catalana i li ha recomanat que es fixi més en resoldre aquells problemes dels quals té la competència.

Summary: Jordi Sànchez condemna l'agressió a Rajoy però adverteix que l'actitud d'alguns polítics contribueix a la crispació


Els sindicats de Renfe han anunciat mobilitzacions per reclamar que es reactivin els serveis a bord de l'AVE i llarga distància i de logística aturats per la pandèmia. Les concentracions tindran lloc el 19 de juny a vuit ciutats de l'Estat. Renfe té contractats aquests serveis a l'empresa Ferrovial, que hi ocupa 2.000 persones. El contracte acabava el 30 d'abril, i per bé que s'havia anunciat la intenció de no renovar-lo, finalment en la data límit es va prorrogar fins al gener de l'any vinent. De moment, però, els treballadors no han tornat a la feina i segueixen afectats per un ERTO. Les tasques que fan van des de la restauració a l'acompanyament de menor passant per l'atenció al viatger o la col·laboració en la seguretat. És per això que, en el marc del pla de desescalada, que arriba al final el 21 de juny per passar a l'anomenada pel govern espanyol 'nova normalitat', els sindicats CCOO, CGT, SF, USO i Solidaritat Obrera reclamen la desafectació progressiva dels treballadors. Les mobilitzacions es duran a terme a les vuit ciutats on hi ha bases de treballadors afectats. A més, a Madrid s'han convocat dues concentracions més, el 23 i el 30 de juny, davant del Congrés dels Diputats i una seu de Renfe respectivament. Aquí es demanaran alternatives que garanteixin la continuïtat del servei i l'estabilitat de les 2.000 famílies que en depenen.

Summary: Els sindicats de Renfe es mobilitzen per la reactivació dels serveis a bord i de logística


L'Audiència de Girona ha condemnat a 6 mesos de presó Jaume Roura, l'activista proavortista que, acompanyat amb d'altres persones, va interrompre una missa a l'església de Sant Pere de Banyoles el 9 de febrer de 2014. El magistrat considera provat que van obligar a aturar la missa durant dos o tres minuts, que va cridar proclames contra la reforma de la llei de l'avortament -que promovia el llavors ministre de Justícia Albert Ruiz Gallardon-,  va llençar fulletons i va desplegar una pancarta on es lleia 'Fora rosaris dels nostres ovaris'. Tanmateix, la sentència recull que els manifestants no van "molestar físicament" els feligresos. Per tot plegat, condemna l'activista a 6 mesos de presó per un delicte contra els sentiments religiosos. La fiscalia demanava 2 anys de presó per un delicte contra la llibertat religiosa i el seu advocat, Benet Salellas, volia l'absolució. Des del Grup Antirrepressiu de Girona s'han posicionat en contra de la condemna i han anunciat una acció de rebuig el proper diumenge al matí a la mateixa església.  La sentència, de la qual és ponent el magistrat Adolfo Garcia Morales, considera provat allò que, durant la vista, ja va reconèixer el propi acusat. El passat 9 de febrer de 2014, quan la missa a l'església de Sant Pere de Banyoles ja havia començat, un grup d'entre deu i quinze persones (entre les que hi havia l'acusat) es van aixecar des de diferents punts de l'església i van cridar consignes contra la reforma de la llei de l'avortament. També van repartir llençar fulletons i van desplegar una pancarta a l'altar on es podia llegir 'Fora rosaris dels nostres ovaris. La resolució, però, reconeix que l'acció va durar entre dos i tres minuts i que, posteriorment, els manifestants van marxar de l'església voluntàriament. El magistrat, a més, diu que els joves no van "molestar físicament" cap dels feligresos.  Tanmateix, l'Audiència de Girona posa de manifest que la missa es va haver d'interrompre "uns breus minuts" i que, fins i tot, el mateix acusat ho va reconèixer durant la vista oral. "Una missa catòlica requereix d'una certa serenitat i tranquil·litat incompatibles amb els crits, el llançament d'octavetes o el desplegament d'una pancarta", recull  la resolució.  Per tot plegat, el tribunal considera que els fets són constitutius d'un delicte contra els sentiments religiosos i imposa una pena de 6 mesos de presó a l'activista proavortament. La fiscalia demana 2 anys de presó per a l'home per un delicte contra la llibertat religiosa  i el seu advocat, Benet Salellas, demanava l'absolució perquè defensava que l'acció s'emmarcava en el dret fonamental de la llibertat d'expressió.  L'Audiència de Girona condemna l'acusat a pagar les despeses judicials. La sentència es pot recórrer al Tribunal Superior de Justícia de Catalunya.  Acte de protesta  Acte de rebuig  Des del Grup Antirepressiu Girona han rebutjat de ple la condemna de l'activista i la situen en el que consideren una "creixent espiral repressiva" amb lleis i sentències que "ataquen" els drets de les dones. Unes accions, afegeixen, d'un Estat "masclista, corrupte, antidemocràtic i de tot menys aconfessional".  Per això, han convocat una roda de premsa i un acte de rebuig el diumenge a dos quarts d'onze a la mateixa església on es van produir els fets.  En un comunicat que han difós a través de les xarxes socials, afirmen que aquella protesta a l'església de Banyoles va ser "legítima" i que l'objectiu era mostrar el rebuig "contra la vulneració i els retrocessos" dels drets de les dones.  Asseguren que van "respectar els sentiments religiosos" dels feligresos que eren en aquell moment a l'església i que el que van fer va ser "assenyalar l'Església Catòlica com a instigadora i còmplice" del que consideraven una "contrareforma". En aquest sentit, subratllen que el que estaven fent era defensar el dret a l'avortament, una lluita que afirmen continuaran fent.  "Som totes aquelles persones que han avortat, les que volen avortar, totes les que han mort en avortaments clandestins i totes aquelles a qui l'Església i l'Estat neguen la possibilitat de decidir sobre el seu propi cos", afegeixen. I adverteixen que sentències com aquesta no els "intimiden" sinó que el que fan és animar-los a seguir amb més força amb aquesta lluita com a "motor de canvi".

Summary: Condemnat a 6 mesos de presó l'activista proavortament que va interrompre una missa a Banyoles


És coneguda la devoció que té Llatinoamèrica per Joan Manuel Serrat i molts són els concerts que ha ofert  el cantautor català als països que la conformen. De la mà d'Edicions Cal·lígraf arriba a les llibreries  'Serrat. Sus huellas en Cuba' escrit pel cubà Angel Miguel Martínez Gómez. En declaracions a l'ACN, l'editor de Cal·lígraf Jaume Torrent ha explicat que el llibre fa èmfasi en les petjades deixades per Serrat a Cuba i per extensió a Amèrica Llatina en un text cronològic. "No pretén ser una biografia detallada, sinó la visió d'un escriptor cubà fent de cronista", ha assegurat Torrent.  "Ens venia de gust ensenyar quina opinió tenen allí d'un músic que aquí alguns han tractat gairebé de traïdor", ha afegit.  El llibre es divideix en diversos capítols que van des dels inicis de Serrat, passant per la seva primera gira sud-americana que va arrencar a finals del 69, la seva primera visita a Cuba l'any 1973 i totes les seves anades a l'illa com la seva participació al Festival de la cançó de Varadero de l'any 82 o la seva actuació a la Fira Cubadisco del 2001, així com l'homenatge al cantautor català per part d'artistes cubans.   Torrent ha explicat que 'Serrat. Sus huellas en Cuba' té uns trets diferencials d'altres textos que s'han escrit sobre el músic català. Per una banda, ha dit, mostra "una visió des de Llatinoamèrica de Serrat amb una trajectòria molt potent". Per altra banda, una part substancial del llibre és el moment "de la gran crisi cubana quan la URSS deixa d'existir i l'ajuda russa s'acaba, comença la fam, hi ha el bloqueig i Serrat és present a Cuba i hi fa concerts populars". Segons l'editor, "hi ha una implicació de Serrat amb la revolució cubana I amb el règim".  Torrent ha negat que 'Serrat. Sus huellas en Cuba' sigui una biografia, sinó "la història dels concerts i la presència de Serrat a Cuba" i per extensió alguns dels recitals que va oferir a Llatinoamèrica. "És la crònica de Serrat a Cuba amb un període de 30 anys". L'editor ha recordat que arrenca en el moment que Serrat vivia la prohibició d'anar a Eurovisió l'any 1968 i arriba amb la revolució cubana "encara calenta".  "Un altre Serrat" És un llibre, ha afegit, amb la visió d'un cubà, enamorat de Serrat i la seva música, que explica any a any els concerts, l'ambient, la situació, la persona, la seva implicació amb la situació cubana i el bloqueig. "És un altre Serrat i més en un moment en què aquí se l'està tractant injustament".  Torrent ha remarcat que li va cridar l'atenció la identificació de la gent de Cuba amb Serrat, no tant l'admiració, sinó la seva mitificació.  Ha declarat que Serrat a Llatinoamèrica és "una icona", on va visitar països com Xile, Argentina o Mèxic i, com ha detallat Torrent, en un moment en què Serrat "ha estat menystingut i injustament tractat, també venia de gust ensenyar quina opinió tenen allà d'un músic que aquí alguns han tractat gairebé de traïdor. Quan vam veure el llibre ens va semblar molt interessant".  La majoria de les fons del llibre són periodístiques. Per exemple es poden llegir entrevistes que va oferir Serrat en mitjans cubans o de Llatinoamèrica.

Summary: Un llibre ressegueix els passos de Serrat per Cuba


El Consell de Participació de Famílies de Dincat lamenta que no existeixi un pla d’actuació "específic, clar i eficient" que estructuri "amb garanties" el desconfinament de les persones amb discapacitat intel·lectual i els seus familiars a càrrec. En un comunicat, les famílies manifesten malestar amb el Govern perquè "no està tenint en compte les particularitats del col·lectiu". Concretament, reivindiquen que la incorporació d'aquest col·lectiu a escoles, serveis socials i assistencials "ha de ser prioritària i no pot esperar, com s’apunta, fins a la tercera fase". Segons Jordi Durà, representant del consell, les persones amb discapacitat necessiten una atenció específica i els seus familiars poden deixar-los sols per anar a treballar. Durà apunta que en molts casos el confinament està produint un deteriorament de les patologies i del desenvolupament físic, personal i emocional d’aquestes persones i per això, remarca, cal prioritzar les seves necessitats. Davant la "preocupació i angoixa" que està provocant aquesta situació d’incertesa a les famílies, aquestes reclament de forma "urgent" un pla d’acció que tingui en compte les particularitats del sector.  Un dels punts que reclamen, per exemple, és que se’ls garanteixi un permís laboral retribuït per a poder continuar cuidant el seu familiar sense perdre el sou, fins que aquest pugui incorporar-se al seu servei, ja sigui una escola, un centre ocupacional o un centre especial de treball. També exigeixen que s’agilitzi un accés "immediat" a l’ingrés mínim vital o a una prestació similar, compatible amb l’ocupació, per a les famílies amb nivells de renda baixos per tal que puguin fer front a les seves necessitats. A més, recorden que segons l'OMS les persones amb discapacitat són més vulnerables davant un possible contagi. Per aquest motiu, els familiars demanen un protocol específic que garanteixi la dotació de materials de protecció necessaris, així com la realització de test de detecció, tant a les persones ateses, com als professionals que els cuiden i familiars i persones que conviuen al mateix domicili. D’altra banda, i en casos en que sigui necessari l'aïllament, veuen "del tot necessari" comptar amb hospitals de referència preparats per atendre aquest col·lectiu a cada un dels territoris, així comi habilitar espais adequats per atendre aquestes persones amb una normativa sanitària adaptada a la seva realitat com, per exemple, amb espais més oberts o la presència de familiars. Per últim, segons Durà Mena, els familiars apunten a la "necessitat" d’impulsar un protocol d’acompanyament psicològic i emocional durant i després del confinament així com comptar amb assessorament jurídic i fiscal per possibles dubtes davant de problemàtiques que es derivin d’aquesta situació, "sense que això suposi un sobrecost addicional”.

Summary: Familiars de persones amb discapacitat intel·lectual demanen organitzar el desconfinament amb "garanties" per al sector


Un percentatge elevat de greixos en sang pot provocar un altre episodi cardíac ACN Barcelona.-El Servei de Cardiologia de l'Hospital del Mar aplica un protocol a distància dirigit a malalts que han patit un infart que ha permès elevar del 30 al 75% el compliment dels nivells de colesterol. Un percentatge elevat de greixos en sang és un factor de risc important per a un segon episodi cardíac. A través d'aquest protocol, els pacients segueixen un complet programa de rehabilitació en el qual intervenen metges, infermeres i fisioterapeutes. A més, també poden assistir a classes d'educació sanitària per modificar els seus hàbits de vida. La doctora Sònia Ruiz, metgessa adjunta del Servei de Cardiologia, ha apuntat que el problema de patir un infart és que "multiplica les possibilitats de patir-ne un altre, perquè ja existeix una malaltia cardíaca establerta". Per això és important començar un procés de seguiment i de rehabilitació cardíaca per mantenir sota control els factors de risc.     Segons aquest nou protocol, en el moment de l'alta hospitalària, els pacients ja tenen programada una analítica de seguiment al cap de sis setmanes de l’infart. En cas que els resultats no siguin bons, els pacients reben una trucada i s’ajusta el tractament. Tot es fa a distància i sense necessitat que els malalts es desplacin a l'hospital.  El protocol es va començar a aplicar al novembre del 2017 i s'ha analitzat l'evolució de 125 pacients. D'aquests, el 75% presentava uns nivells de colesterol dintre dels objectius recomanats tres mesos després de l'infart. L'anàlisi a l'any mostra un lleuger descens d'aquesta xifra, fins al 64%.  Els pacients tractats a l’Hospital del Mar per un infart entren de forma automàtica en un programa de rehabilitació cardíaca que preveu el control dels factors de risc (hàbits de vida, alimentaris i exercici físic), al qual s’afegeix el nou protocol de seguiment. Hi participen  cardiòlegs, personal d’infermeria i metges rehabilitadors i fisioterapeutes. Durant la seva estada a l’hospital, els pacients comencen a moure's per recuperar la condició física. A més, se’ls ofereix orientació sobre la medicació que hauran de prendre, l’activitat física que poden realitzar i els signes d’alarma, així com els hàbits de vida que hauran de canviar per controlar els factors de risc.  En una segona fase, ja fora de l’hospital, es reforça l’educació sanitària amb sessions informatives en grup impartides per metges, infermeres i fisioterapeutes. Aquesta part del programa dura quatre setmanes. Durant les següents cinc setmanes, el pacient comença un programa d’entrenament a la sala de teràpia, adequat a les seves possibilitats i dirigit per personal qualificat, on apren pautes d'activitat física que després ha d'aplicar pel seu compte.

Summary: El control a distància millora molt el compliment dels nivells de colesterol després d’un infart


Un estudi de l'Ajuntament d'Olot ha determinat que un de cada 10 edificis del barri vell de la ciutat necessita que s'hi faci una actuació a curt termini, pel perill que suposa l'estat de l'immoble. En total són 35 edificis dels quals en tretze, la prioritat és alta i de fet el consistori ja s'ha posat en contacte amb els propietaris per tal de posar fil a l'agulla. Aquesta és la conclusió a la que ha arribat l'ajuntament, i que ha presentat al ple d'aquest dijous, després d'haver inspeccionat 369 immobles de la part antiga de la ciutat. A banda dels més urgents també s'han detectat una trentena d'edificis on cal fer-hi una reparació, malgrat que no és urgent. El regidor d'urbanisme d'Olot, Josep Gelis, ha explicat que es tracta d'un “projecte de gran abast” per millorar la zona del barri vell. Gelis ha comentat que gairebé el 85% dels edificis es troben en bon estat i que no necessiten cap reparació, més enllà d'una reforma a la façana en alguns casos. En un 5% dels immobles no els cal una actuació immediata però sí que s'hi registren deficiències que “necessiten una atenció a mig termini”. Per tot plegat el consistori ha pres mesures per intentar rehabilitar els edificis afectats amb la major brevetat possible. Una d'aquestes mesures són les multes que s'aplicaran a aquells propietaris que no facin accions decidides per arreglar l'immoble, un cop se'ls hagi notificat. Les sancions seran de 300 euros i si no hi posen solució se'ls doblarà l'import de la multa. Oberts a parlar Gelis ha explicat que el que cal és “solucionar un problema de ciutat” i que en cap cas es busca sancionar els propietaris. En aquest sentit també s'han pres diverses mesures per facilitar la rehabilitació del barri. Entre aquestes mesures hi ha la compra d'immobles per part de l'Ajuntament d’Olot, ajuts a la reforma de les façanes, parlar i promoure la iniciativa privada per fomentar la millora dels edificis i un pla de neteja específic a aquesta part de la ciutat. Per la seva banda l'alcalde d'Olot, Josep Maria Corominas, ha coincidit amb Geli sobre la importància d'aquest projecte i ha recordat que és una qüestió de ciutat. Corominas s'ha mostrat descontent amb el retard dels ajuts europeus (FEDER) que es van demanar a Madrid, i que han de servir per rehabilitar tota la zona centre. "Tenim moltes esperances posades en aquests fons i esperem que al final ens els donin", ha dit Corominas, que ha recordat que sobre la taula hi ha el desenvolupament del pla de barris per millorar tota la ciutat. En aquest sentit però, els veïns ja es van mostrar escèptics amb el pla de barris, del que asseguren que és insuficient i asseguren que el que cal és tirar endavant actuacions de forma més continuada per evitar que cada cop hi hagi més locals i habitatges buits. La oposició parla de poca informació Malgrat que era una qüestió informativa, i que per tant no es sotmetia a votació, diversos regidors de l'Ajuntament d'Olot s'han queixat perquè no se'ls havia facilitat tota la informació i part de les dades. En aquest sentit Corominas ha reconegut que els resultats de l'estudi "havien anat més lents del que havien previst" però ha assegurat que part de les dades les havien conegut el mateix dijous al matí i per tant no havien tingut temps de poder-ho comunicar. "En cap cas hi ha voluntat d'ocultar cap informació" ha explicat l'alcalde. L'actuació que ha dut a terme l'Ajuntament d'Olot  és conseqüència de l'esfondrament d'un edifici del barri vell del municipi i que va obligar a desallotjar a 21 persones el passat 11 d'abril.

Summary: El 10% dels edificis del barri vell d'Olot necessiten una reparació a curt termini


Els marxants del mercat ambulant de Tarragona han tornat aquest dijous finalment a la plaça Corsini, tal com els reclamava l'Ajuntament. El trasllat s'havia d'haver fet efectiu dimarts, però els venedors volien acabar la temporada d'estiu a la Rambla Nova, on estaven instal·lats des de feia onze anys, mentre a la plaça del Mercat Central es feien obres. Dimarts els marxants van fer protestes i van iniciar negociacions amb la regidora de Comerç, Elvira Ferrando, tot i que no es va arribar a cap acord. Finalment, en una assemblea celebrada dimecres al vespre, les associacions van decidir reubicar-se al lloc que ja ocupaven fa més d'una dècada, però van acordar ajornar els pagaments de la taxa d'ocupació de la via pública a l'Ajuntament com a "mesura de pressió", segons ha explicat a l'ACN el president de l'Associació de Marxants de la Província de Tarragona, Josep Gómez. En una assemblea que va començar a la plaça Corsini i que es va acabar traslladant al local d'Espimsa, els venedors van acordar tornar al lloc que els pertocava, un cop enllestides les obres. Així, van consensuar que es reubicarien a partir de dijous "no perquè ho digui l'Ajuntament ni la regidora", segons Gómez, i que, en cas de voler fer algun tipus de protesta, es faria de tarda i no en horari de matí. "Així, donarem servei als clients", ha explicat. Entre la resta de punts acordats, es reclama que les negociacions continuïn amb l'alcalde de Tarragona, Josep Fèlix Ballesteros, i no amb Ferrando, amb qui les converses fins ara "no han servit absolutament per a res", segons els comerciants. També demanen un lloc on poder posar les furgonetes mentre hi ha mercat ambulant, una petició que "sembla que hi ha voluntat de poder solucionar". Finalment, es van emplaçar a continuar debatent si "convé o no" estar a Corsini. En un tuit, Ferrando ha assegurat que sempre ha "confiat" en la capacitat comercial i el compliment d'acord dels marxants i ha celebrat la decisió de tornar a Corsini. "Carrers amb nova disposició, visibilitat i amplitud, com sempre s'ha informat", ha defensat a través de les xarxes socials la regidora.

Summary: Els marxants del mercat ambulant de Tarragona tornen a la plaça Corsini


Els Mossos van detenir el 26 de setembre a Olot un home de 38 anys, de nacionalitat espanyola, i resident en aquest municipi, com a presumpte autor d'un delicte de robatori amb força. El mateix dia, a la plaça Bufadors, agents de paisà van tenir coneixement que en un garatge hi podia haver material robat. Cap a dos quarts de vuit del vespre van veure que un home accedia al pàrquing i a dins hi havia diversa maquinària de jardineria, com ara desbrossadores i bufadors. Poc després un altre home també va accedir al garatge, moment en què els Mossos van identificar-los i van començar a fer comprovacions del material. Hi havia vuit desbrossadores, dos bufadors i dos tallagespes, presumptament sostrets d'un magatzem a Lloret de Mar l'11 de setembre passat. Davant d'aquests fets, la policia va decidir detenir el primer home, que presumptament intentava vendre el material robat, com a presumpte autor d'un delicte de robatori amb força. El detingut, amb antecedents, ha passat aquest divendres a disposició del jutjat de guàrdia d'Olot.

Summary: Detenen un home a Olot quan intentava vendre maquinària de jardineria robada a Lloret